Kisirusiru mjinga
Language: Swahili | Genre: Creative_writing

﻿Kisirusiru mjinga 

Hapo zamani za kale, kulikuwa na  mkulima na mkewe.  Walikuwa na mtoto mmoja pekee  mvulana aliyeitwa Kisirusiru.  
Kisirusiru alipompeleka mbuzi  malishoni, mbuzi alirarua shati lake.  Mamake alimtuma sokoni kununua  sindano aweze kushona shati lake.  Kisirusiru aliiweka sindano kwenye  mfuko wa shati lake.  
Njiani, Kisirusiru alijiunga na wavulana  waliokuwa wakicheza mpira. Sindano  ilipotea. Alipofika nyumbani, alisema,  "Samahani mama, nimepoteza  sindano njiani."  "Mwanangu, wakati mwingine, idunge  sindano kwenye karatasi kisha uiweke  mfukoni," mamake alieleza.  "Ndiyo mama, nimeelewa," Kisirusiru  alijibu.  
Kisirusiru alichukua chungu kwenda mtoni. Alikifungia chungu ndani ya kipande  cha karatasi. Alipokuwa njiani, karatasi iliraruka, chungu kikaanguka chini na  kuvunjika vigae vigae. Maji yote yalimwagika.  Alipofika nyumbani, Kisirusiru alimweleza mamake, "Samahani mama, chungu  kimeanguka na kuvunjika."  "Mwanangu, wakati mwingine, kibebe chungu kichwani," mama alishauri.  "Ndiyo mama, nimeelewa," Kisirusiru alijibu. 
Siku iliyofuata, babake alimtuma  Kisirusiru ampeleke mbuzi malishoni.  Kisirusiru alimbeba mbuzi kichwani.  Mbuzi alimpiga mateke na  kumkwaruza kichwa hadi damu  ikamtiririka usoni.  Babake alikereka akamwuliza,  "Utaacha ujinga wako lini? Mbuzi  hufungwa na kuvutwa kwa kamba!  Usipokuwa mwerevu, utahama hapa  nyumbani."  
Siku iliyofuata, babake alimtuma  akanunue nyama sokoni. Kisirusiru  alikumbuka alivyoambiwa na babake.  Aliifunga nyama kwa kamba akaivuta  kuelekea nyumbani. Alikimbia ili  babake asisubiri kwa muda mrefu.  Hebu fikiria, nyama hiyo ilikuwaje  alipowasili nyumbani?  
Babake alikasirika mno akamwambia  afunganye virago vyake ahame  nyumbani.  Mamake aliposikia hivyo, aliamua  kuondoka pamoja na mtoto wake.  Waliung'oa mlango wa jikoni  wakaubeba ili wawe na kitu cha  kuanzia ujenzi wa nyumba yao mpya.  
Walitembea kwa muda mrefu. Lakini,  hawakufanikiwa kupata mahali pa  kujenga nyumba yao mpya.  Giza lilipoingia, waliamua kukwea mti  na kulala pale.  
Kisirusiru na mamake waliamua kukaa  juu ya mti. Walikuwa wakiuvuta  mlango juu waliposikia makelele chini.  Waliwaona wavulana watatu  waliobeba magunia makubwa.  Waliuachilia mlango ukaanguka kwa  kishindo.  Kishindo kiliwaogofya wavulana wale  wakaacha kila kitu na kutoroka.  
Kisirusiru na mamake walishuka chini,  wakayafungua yale magunia. Humo  walipata pesa, nguo, mablanketi, na  kila kitu walichohitaji kuanzisha  nyumba yao.  Punde, walipata pahali pa kujenga  nyumba.  Waliishi kwa furaha tangu siku hiyo.  

Source www.africanstorybook.org